FBI kry 'g'n samewerking' van prins Andrew oor sekssaak | Netwerk24
28 Januarie 2020 05:45
Prins Andrew het nog geensins sy samewerking aan die Amerikaanse speurdiens (FBI) gegee rakende sy ondersoek na die aktiwiteite en dood van die seksoortreder Jeffrey Epstein nie.
Die FBI het die prins genader om 'n onderhoud met hom te voer, maar het tot dusver "geen samewerking" van Andrew gekry nie, het Geoffrey Berman, 'n prokureur in Manhattan, Amerika, Maandag gesê.
Prins Andrew toe hy op 19 Januarie vanjaar saam met sy ma, koningin Elizabeth, 'n erediens op die koninklike landgoed Sandringham bygewoon het.Foto: AP
Hy het 'n nuuskonferensie voor die deure van Epstein se New Yorkse woning gehou en bevestig die FBI het Andrew om 'n onderhoud gevra.
Die FBI ondersoek ook die doen en late van Ghislaine Maxwell, 'n Britse sosiale vlinder en goeie vriendin van Andrew, asook ander mense wat verbintenisse met Epstein gehad het. Epstein, 'n veroordeelde seksoortreder, was verhoorafwagtend toe hy homself verlede jaar in sy tronksel opgehang het.
Maxwell is tot nog toe nie van enigiets aangekla nie en handhaaf 'n lae profiel.
Epstein het benewens Andrew ook sosiaal met pres. Donald Trump en oudpres. Bill Clinton (albei van Amerika) verkeer.
Hy het in Augustus verlede jaar sy lewe geneem sowat 'n maand nadat hy in hegtenis geneem en daarvan aangekla is dat hy tussen 2002 en 2005 handel gedryf het met minderjarige meisies van wie sommige 14 jaar oud was. Volgens aanklaers het Epstein die meisies gewerf om vir hom masserings te gee wat dan seksueel van aard geword het. Epstein het skuld op die aanklagte ontken. – Reuters